
Ny samarbeidsmodell for klinisk praksis ved psykologistudiet

Innledning 

I denne saken bes styret om å ta stilling til en ny modell for klinisk praksis på 4. studieår på psykologistudiet som er utarbeidet i et samarbeid mellom fagmiljøene ved Universitetssykehuset i Nord-Norge (UNN) og Universitetet. Modellen innebærer blant annet etablering av en psykologisk klinikk ved Institutt for psykologi (IPS). 

Saken som her legges frem er en oppfølging av styresak S 66-05 om etablering av psykologisk klinikk ved IPS

Bakgrunn

Institutt for psykologi ved Det samfunnsvitenskapelige fakultet (SV-fak.) igangsatte i 2003 en utredning av mulighet for opprettelse av en intern psykologisk klinikk ved instituttet. Dette med sikte på at praksisperioden i 4. studieår
 på psykologistudiet som fram til da hadde bestått i poliklinisk praksis 2 dager i uka ved UNN, skulle gjennomføres i denne klinikken. Bakgrunnen for forslag om klinikk ved IPS var blant annet knyttet til ønske om sterkere faglig innflytelse over praksisundervisningen, ønske om mer variert klinisk praksis for studentene og styrking av klinisk forskning ved instituttet. 

Styrene ved IPS og SV-fak. sluttet seg til disse planene og ba universitetsstyret ta endelig stilling til saken. Universitetsdirektøren la i november 2005 fram styresak (S 66-05) om etablering av psykologisk klinikk ved IPS med innstilling til vedtak i tråd med forslaget fra IPS og fakultetet. UNN var kritisk til forslaget, både når det gjaldt prosess og faglig innhold i planene. UNN argumenterte for at studentene får best praksis i det ordinære helsevesenet, og viste til at UNN har gode modeller for veiledning av studentene.

Universitetsstyret gjorde følgende vedtak i saken: 


Styret ber universitetsledelsen gå i dialog med UNN for å bringe fram et bredere beslutningsgrunnlag for en ny behandling i universitetsstyret.

På bakgrunn av universitetsstyrets vedtak ble det i møte mellom ledelsene ved UNN og UiT nedsatt en arbeidsgruppe med representanter fra UNN
 og UiT. Fra UiT var det representanter fra IPS, administrasjonen ved SV-fak. og UiT sentralt. 

Oppdraget til arbeidsgruppen var å utarbeide forslag til en modell for klinisk praksis i 4. studieår forankret i et samarbeid mellom UiT (ved IPS) og UNN. 

Forslag til ny modell for praksisundervisning - tredelingsmodellen

I desember 2006 la arbeidsgruppen frem forslag til en ny modell som innebærer en tredeling av studentpraksisen (tredelingsmodellen, vedlegg 1). Forslaget legger opp til at de 24 de studentene på psykologistudiet deles i tre grupper slik at det vil det være 8 studenter ved Barne- og ungdomspsykiatrisk poliklinikk (BUP), 8 studenter ved Voksenpsykiatrisk poliklinikk (VPP) og 8 studenter ved en ny klinikk ved IPS. 
Forslaget innebærer altså etablering av en klinikk på IPS på permanent basis, men i betydelig mindre format enn opprinnelig foreslått i styresak S 66-05. Klinikken vil ta utgangspunkt i de ressurser og de satsingsområder som finnes ved IPS, blant annet forebyggende tiltak, manualbaserte terapier, e-terapi og klinisk nevropsykologi, og vil således skille seg fra de eksisterende tilbud ved BUP og VPP. 
En slik modell som arbeidsgruppen foreslår forutsetter god kontakt og godt samarbeid mellom institusjonene og klinikkene, og det må i denne sammenheng etableres nødvendige møtefora og gode kommunikasjonslinjer. 

I modellen legges det i utgangspunktet opp til veiledningsgrupper bestående av 4 studenter og en veileder etter samme modell som praktiseres ved UiO, NTNU og UiB. I eksisterende modell ved UiT er det to studenter per veileder. Den nye modellen vil gi studentene et noe bredere praksistilbud enn i dag ved at man på sikt planlegger å la studentene i løpet av ett år få praksis ved to av de tre klinikkene.
I den eksisterende praksismodellen ble UNN tilført et årlig beløp til dekning av 6 halve styrkingsstillinger ved VVP og BUP (inngår ikke i undervisningen/veiledningen), 1,5 administrativ stilling, kontorhold og undervisnings- og behandlingsfasiliteter for 24 studenter i klinisk praksis. I 2005 ble det utbetalt 3,2 mill kr til UNN i denne sammenheng, mens kravet fra UNN var 3,450 mill kr. I tillegg ble 12 veiledere i 20 % - stillinger ved UNN finansiert direkte av universitetet, noe som utgjorde ca 1,2 mill kr. 

I arbeidsgruppens forslag til ny modell legges det opp til at UNN blir tilført et årlig beløp i samme størrelsesorden som i 2005, det vil si 3,4-3,6 mill kr målt i 2007-kroner. Innenfor denne økonomiske rammen skal UNN lønne egne studentveiledere ved BUP og VPP og som tidligere tilby nødvendige fasiliteter (lokaler, utstyr) og dekke andre indirekte kostnader (telefon, porto, rekvisita etc). I tillegg inngår det i den økonomiske rammen midler til faglig styrking av klinikkene. UNN skal ha ansvar for 16 studenter mot tidligere 24 studenter. Den økonomiske endringen for UNN ved innføring av ny modell vil bestå i at UNN innenfor samme årlige økonomiske ramme som i 2005 skal lønne nødvendige veiledere (som tidligere ble lønnet av universitetet), samtidig som antall studenter som skal ha praksis i UNNs klinikker, reduseres fra 24 til 16. 

Lønnsmidlene over IPS’ budsjett som til nå har blitt benyttet til finansiering av 12 veilederstillinger (20 %- stillinger) ved UNN, vil i den nye modellen benyttes til finansiering av to psykologspesialister og en halv administrativ stilling ved IPS. IPS har kommet til enighet med SV-fakultetet om finansiering av en 20 % legespesialist i psykiatri. Dette sammen med de vitenskapelige stillingene ved instituttet, vil etter instituttets vurdering være en tilstrekkelig bemanning for å veilede de 8 studentene som skal ha praksis ved instituttklinikken, samt å drive en liten poliklinikk. Nødvendig infrastruktur er allerede på plass etter at prøvedrift har forgått siden 2005. Prøvedrift ble den gang satt i gang for å kunne tilby 5 studenter praksisundervisning, som følge av at UNN ikke hadde kapasitet til å ta i mot alle de 29 studentene som skulle ut i praksis dette året. 

Det legges opp til at den nye modellen skal gjennomføres innenfor SV-fakultetets gjeldende budsjettramme, inkludert øremerkede midler til finansiering av praksisundervisningen ved UNN
. Det vil si at det ikke forutsettes noen økning i de årlige rammetildelingene til SV-fakultetet ved innføring av ny modell. 

Synspunkter på forslaget til ny modell – UNN, SV-fak. og IPS

IPS og SV-fak. slutter seg til forslaget fra arbeidsgruppen (jf vedlegg 2 og 3) og anser den foreslåtte tredelingsmodellen som en meget god løsning for klinikkpraksis ved profesjonsstudiets 4. studieår. 

IPS viser til at den nye modellen løser de umiddelbare problemer som lå til grunn for det opprinnelige forslag om egen klinikk ved IPS. Kort oppsummert er disse: 1) mulighet for vitenskapelig ansatte ved IPS til å utføre klinisk arbeid, 2) mulighet for klinisk forskning, 3) mulighet for på sikt å utvide studenttallet ved profesjonsstudiet, 4) kontroll med kvalitet og kvalitetssikring i klinikkpraksis/klinikkundervisning, 5) ivareta tilbud og praksis innen forebygging, lavterskel og tidlig intervensjon og 6) mulighet til å ligge i frontlinjen med hensyn til faglig klinisk utvikling.

I brev av 28. februar 2007 (jf vedlegg 4) gir UNN uttrykk for at de er positive til tredelingsmodellen som arbeidsgruppen foreslår, men at de ønsker en nærmere avklaring av enkelte ressursmessige spørsmål før endelig tilslutning kan gis. På denne bakgrunn ble det avholdt møte 16. mars mellom UNN og UiT, der blant annet rektor og sykehusdirektør deltok. På bakgrunn av drøftinger og avklaringene i møtet sluttet UNN seg til den foreslåtte tredelingsmodellen, herunder oppretting av klinikk ved IPS og de økonomiske rammer som er skissert i forslaget fra arbeidsgruppen. 

Både UNN og UiT la i møtet vekt på at en ny modell må formaliseres i en avtale som regulerer viktige faglige og organisatoriske forhold innenfor de økonomiske rammer som det legges opp til i den nye modellen. I den grad det er ulike syn på hvordan veiledningen best kan organiseres er begge parter innstilt på å løse dette i fellesskap og åpen for at organiseringen i de tre klinikkene kan være noe forskjellig.

Universitetsdirektørens vurdering

Universitetsdirektøren ser det som svært positivt at fagmiljøene ved UiT og UNN har samlet seg om et alternativ som begge parter ser på som en god modell for praksisundervisning og for faglig utvikling. Videre synes prosessen etter universitetsdirektørens syn å ha revitalisert samarbeidet mellom instituttet og klinikkene ved UNN. 

Universitetsdirektøren ser det som viktig at den modellen for klinikkpraksis som velges i størst mulig grad legger til rette for å møte nasjonale og internasjonale krav som stilles til psykologistudiet. I følge instituttet vil tredelingsmodellen gi instituttet bedre kontroll med kvalitet og kvalitetssikring av psykologistudiet enn tidligere. Den foreslåtte modellen vil også gi økt fleksibilitet med hensyn til både en eventuell fremtidig utvidelse av opptaket til studiet og naturlige svingninger i studenttallet ved permisjoner etc. 
Universitetsdirektøren legger også til grunn at prøvedriften i egen klinikk siden 2005 har gjort at etableringskostnadene i all hovedsak allerede er påløpt. Lokaler tilpasset klinikkdrift som er integrert i instituttets lokaler i Teorifagsbygget, er klare og i bruk, regelverk for driften er klargjort og journalsystem innkjøpt. Det som gjenstår er hovedsakelig å ansette psykologspesialister som sammen med faglig ansatte ved IPS vil drive klinikken. IPS regner med å ha dette på plass før studentene skal ut i praksis høsten 2007. På grunn av omleggingen av undervisningen på psykologistudiet har studentene ikke vært i praksis siden 2005, men høsten 2007 starter denne opp igjen. Det er derfor nødvendig å få en avklaring på spørsmålet om fremtidig organisering av klinikkpraksisen så snart som mulig. 

Universitetsdirektøren går inn for at det etableres en psykologisk klinikk på permanent basis ved IPS med sikte på undervisning av studenter på 4.året på psykologistudiet i tråd med forslaget fra arbeidsgruppen (tredelingsmodellen). Det forutettes at klinikkpraksis på 4. studieår skjer i samarbeid med UNN og at den gjennomføres innenfor SV-fakultetets gjeldende budsjettramme, inkludert øremerkede midler til finansiering av praksisundervisningen ved UNN. Dersom styret slutter seg til dette forslaget, vil universitetsdirektøren ta initiativ overfor UNN for utarbeiding av en nærmere avtale som regulerer faglige og organisatoriske forhold knyttet til praksisundervisningen.  

Innstilling til vedtak


1. Det etableres en psykologisk klinikk ved Institutt for psykologi ved Det samfunnsvitenskapelige fakultet. 


2. Praksisundervisning på 4. studieår i psykologistudiet skal skje i samarbeid med Universitetssykehuset i Nord-Norge slik som skissert i forslaget fra arbeidsgruppen (jf vedlegg 4) – tredelingsmodellen. 


3. Den kliniske praksisen på 4. studieår på psykologistudiet skal gjennomføres innenfor SV-fakultetets gjeldende budsjettramme. 
Tromsø, 21.03.2007

	Lasse Lønnum
	

	universitetsdirektør
	

	
	Atle Engebretsen

	
	personal- og økonomidirektør


Vedlegg: 

1. Utredning om klinikk ved Institutt for psykologi, SV-fakultetet – Endelig notat fra arbeidsgruppen, datert 12. desember 2006 (DL 200500121-30)

2. Notat fra Institutt for psykologi, datert 27. februar 2007 (DL 200500121-33)

3. Notat fra SV-fakultetet, datert 2. mars 2007 (DL 200500121-34)

4. Brev fra Universitetssykehuset i Nord-Norge, datert 28. februar 2007 (DL 200500121-35)
� Hovedpraksis i psykologistudiet er lagt til 5. studieår og foregår i si helhet ved ekstern institusjon.


� UNN var representert ved PSTK (Psykiatrisk senter for Tromsø– og Karlsøy som også rommer voksenpsykiatrisk poliklinikk (VPP)) og BUK (Barne- og ungdomsklinikken som også rommer barne- og ungdomspsykiatrisk poliklinikk (BUP)), 


� I den sentrale budsjettfordelingen settes det av øremerket midler til finansiering av praksisundervisning ved UNN, noe som kommer i tillegg til den generell basisbevilgningen som SV-fakultetet tildeles. 

